**Odôvodnenie**

**Všeobecná časť**

Návrh vyhlášky Ministerstva pôdohospodárstva Slovenskej republiky, ktorou sa mení a dopĺňa vyhláška Ministerstva pôdohospodárstva Slovenskej republiky č. 231/2005 Z. z., ktorou sa vykonávajú niektoré ustanovenia zákona č. 182/2005 Z. z. o vinohradníctve a vinárstve, sa predkladá na základe zákona č. .../2007 Z. z., ktorým sa mení a dopĺňa zákon č. 182/2005 Z. z. o vinohradníctve a vinárstve.

Návrh vyhlášky upravuje spôsob nakladania s vedľajšími produktmi z výroby vína, nakoľko prijatím nariadenia Rady (ES) č. 2165/2005 z 20. decembra 2005 sa umožnilo slovenským výrobcom vedľajšie produkty odstrániť iným spôsobom ako povinnou destiláciou. V danej súvislosti sa doplnil vzor formulára za účelom vedenia evidencie vedľajších produktov. Vymedzili sa tiež parametre, ktoré sa sledujú pri chemickej analýze, nakoľko doteraz neboli presne špecifikované a uskutočnila sa aj zmena v označovaní oxidu siričitého vzhľadom na prijatie nariadenia Komisie (ES) č. 1991/2004 z 19. novembra 2004.

Predkladaný návrh vyhlášky je v súlade s Ústavou Slovenskej republiky, zákonmi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná.

Prijatie vyhlášky nepredpokladá negatívny finančný vplyv na štátny rozpočet, na rozpočty obcí, na rozpočty vyšších územných celkov ani na ostatné rozpočty patriace do okruhu verejných rozpočtov. Predložený návrh vyhlášky nebude mať žiaden vplyv na životné prostredie, nepredpokladajú sa negatívne ekonomické vplyvy, negatívne vplyvy na zamestnanosť ani na tvorbu pracovných miest.

DOLOŽKA ZLUČITEĽNOSTI

právneho predpisu

**s právom Európskych spoločenstiev a Európskej únie**

1. **Predkladateľ právneho predpisu**: Ministerstvo pôdohospodárstva Slovenskej republiky

# 2. Názov návrhu právneho predpisu: Návrh vyhlášky Ministerstva pôdohospodárstva Slovenskej republiky, ktorou sa mení a dopĺňa vyhláška Ministerstva pôdohospodárstva Slovenskej republiky č. 231/2005 Z. z., ktorou sa vykonávajú niektoré ustanovenia zákona č. 182/2005 Z. z. o vinohradníctve a vinárstve.

1. **Problematika návrhu právneho predpisu:**
   1. je upravená v práve Európskych spoločenstiev:

* primárnom:

Hlava II (Poľnohospodárstvo) Zmluvy o založení Európskeho spoločenstva

* sekundárnom:
* Nariadenie Rady (ES) č. 1493/1999 z 17. mája 1999 o spoločnej organizácii trhu s vínom (Mimoriadne vydanie Ú. v. EÚ, kap. 3/zv. 26) platnom znení.
* Nariadenie Komisie (ES) č. 1622/2000 z 24. júla 2000 ustanovujúce niektoré podrobné pravidlá na uplatňovanie nariadenia (ES) č. 1493/1999 o spoločnej organizácii trhu s vínom a ustanovujúce Zákonník spoločenstva pre vinárske (oenologické) postupy a procesy (Mimoriadne vydanie Ú. v. EÚ, kap. 3/zv. 30) v platnom znení.
* Nariadenie Komisie (ES) č. 1623/2000 z 25. júla 2000 stanovujúce podrobné pravidlá uplatňovania nariadenia (ES) č. 1493/1999 o spoločnej organizácii trhu s vínom vzhľadom na trhový mechanizmus (Mimoriadne vydanie Ú. v. EÚ, kap. 3/zv. 30) v platnom znení.
* Nariadenie Komisie (ES) č. 1282/2001 z 28. júna 2001, ktoré stanovuje podrobné pravidlá pre uplatňovanie nariadenia Rady (ES) č. 1493/1999, pokiaľ ide o zhromažďovanie informácií na identifikáciu výrobkov z vína a na monitorovanie trhu s vínom, a ktorým sa mení a dopĺňa nariadenie (ES) č. 1623/2000 (Mimoriadne vydanie Ú. v. EÚ, kap. 3/zv. 32) v platnom znení.
* Nariadenie Komisie (ES) č. 753/2002 z 29. apríla 2001, ktorým sa stanovujú určité pravidlá uplatňovania nariadenia Rady (ES) č. 1493/1999, pokiaľ ide o popis, označovanie, prezentáciu a ochranu určitých vinárskych výrobkov (Mimoriadne vydanie Ú. v. EÚ, kap. 3/zv. 35) v platnom znení.
* **Nariadenie Komisie (ES) č. 1991/2004 z 19. novembra 2004, ktorým sa mení a dopĺňa nariadenie (ES) č. 753/2002, ktoré ustanovuje určité pravidlá na uplatňovanie nariadenia Rady (ES) č. 1493/1999 o popise, označovaní, prezentácii a ochrane určitých vinárskych výrobkov (Ú. v. EÚ L 344, 20.11.2004).**
* Nariadenie Rady (ES) č. 2165/2005 z 20. decembra 2005, ktorým sa mení a dopĺňa nariadenie (ES) č. 1493/1999 o spoločnej organizácii trhu s vínom (Ú. v. EÚ L 345, 28.12.2005),

b) nie je upravená v práve Európskej únie,

c)nie je obsiahnutá v judikatúre Súdneho dvora Európskych spoločenstiev ani Súdu prvého stupňa Európskych spoločenstiev.

1. **Záväzky Slovenskej republiky vo vzťahu k Európskym spoločenstvám a Európskej únii**
   1. Záväzky vyplývajú zo Zmluvy o pristúpení Slovenskej republiky k Európskej únii. Návrh vyhlášky sa svojou problematikou dotýka prílohy č. 2 Aktu o podmienkach pristúpenia, bod 6 – Poľnohospodárstvo.
   2. V rámci Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nebolo v danej oblasti dohodnuté žiadne prechodné obdobie.
   3. Bezpredmetné.
   4. V danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení.
   5. Bezpredmetné.

**5. Stupeň zlučiteľnosti návrhu právneho predpisu s právom Európskych spoločenstiev a právom Európskej únie:**

Úplný.

**6. Gestor a spolupracujúce rezorty:**

Ministerstvo pôdohospodárstva Slovenskej republiky.

**Doložka finančných, ekonomických, environmentálnych vplyvov, vplyvov na zamestnanosť a na podnikateľské prostredie**

**Prvá časť: Odhad dopadov na verejné financie**

Návrh vyhlášky nebude mať negatívny dopad na verejné financie.

**Druhá časť: Odhad dopadov na obyvateľov, hospodárenie podnikateľskej sféry a iných právnických osôb**

Návrh vyhlášky nebude mať dopad na hospodárenie obyvateľov, ani na hospodárenie podnikateľskej sféry iných právnických osôb.

**Tretia časť: Odhad dopadov na životné prostredie**

Návrh vyhlášky nebude mať dopad na životné prostredie.

**Štvrtá časť: Odhad dopadov na zamestnanosť**

Návrh vyhlášky nebude mať dopad na tvorbu pracovných miest.

**Piata časť: Vplyv na podnikateľské prostredie**

Návrh vyhlášky nebude mať negatívny vplyv na podnikateľské prostredie.

**Osobitná časť**

**K bodu 1**

Ustanovujú sa spôsoby odstraňovania vedľajších produktov vznikajúcich pri spracovaní a výrobe vína alebo vinárskych produktov, ako aj spôsob vedenia ich evidencie.

**K bodu 2**

Podľa nariadenia Rady (ES) č. 1493/1999 zo 17. mája 1999 o spoločnej organizácii trhu s vínom sa presne špecifikujú parametre, ktoré sa stanovujú chemickou analýzou na účely jednoznačnosti pri predkladaní analytických rozborov v rámci zatrieďovania vína.

**K bodu 3**

Predmetné označenie, ktoré sa v Slovenskej republike používa už asi päť rokov, sa dopĺňa v záujme dosiahnutia budúcej možnej ochrany tradičného výrazu v rámci Európskej únie.

**K bodu 4**

Prijatím nariadenia Komisie (ES) č. 1991/2004 z 19. novembra 2004 sa upravilo označovanie alergénov v rámci Európskej únie. Pôvodná vyhláška bola v rozpore s týmto nariadením, nakoľko umožňovala označovanie „obsahuje „SO2“, ktoré nie je povolené.

**K bodu 5**

Prikladá sa nová príloha č. 2a, ktorá obsahuje formulár na vedenie evidencie vedľajších produktov.

**K bodu 6**

Legislatívno-technická úprava.

**K bodu 7**

Vzhľadom na to, že podľa nariadenia Komisie (ES) č. 1282/2001 z 28. júna 2001 sa údaje o zásobách nahlasujú Komisii v hektolitroch, je potrebné, aby výrobcovia uvedené údaje nahlasovali v rovnakých mierach. Zároveň sa v súlade so zákonom uskutočňuje legislatívno-technická úprava.

**K bodu 8**

S ohľadom na nariadenia Európskych spoločenstiev stanovujúce niektoré analytické parametre je potrebné prepracovať pôvodnú prílohu č. 19, aby sa neopakovali údaje vyžadované podľa príslušných nariadení.

**K čl. II**

Účinnosť vyhlášky sa navrhuje 1. júna 2007.